बच्ची की मौत; पहली पत्नी के मर्डर केस में जेल में बंद था
Pune-Mumbai Express Train Incident; पुणे में जमानत पर छूटे एक शख्स ने अपनी पत्नी और 2 साल की बेटी को ट्रेन से धक्का दे दिया। जिससे बच्ची की मौत हो गई,
महाराष्ट्र के पुणे में जमानत पर छूटे एक शख्स ने अपनी पत्नी और 2 साल की बच्ची को ट्रेन से धक्का दे दिया। जिससे बच्ची की मौत हो गई, जबकि महिला की हालत गंभीर है। मीडिया रिपोर्ट्स के मुताबिक शख्स अपनी पहली पत्नी की हत्या करने के मामले में जेल में बंद था। घटना शनिवार सुबह 8 बजे पुणे-मुंबई प्रगति एक्सप्रेस ट्रेन में हुई।
पुलिस ने बताया कि 28 साल का आरोपी आकाश भोसले पत्नी वृशाली और बेटी आर्या को धक्का देने के बाद फरार हो गया था। हालांकि उसे पकड़ लिया गया है। उसने पूछताछ में बताया कि उसे दूसरी पत्नी पर शक था। इसलिए मारना चाहता था।
पत्नी को मारने मुंबई जाने का प्लान बनाया था
भोसले पर पहले से सात मामले दर्ज हैं। पारिवारिक विवाद के चलते उसने पहली पत्नी की हत्या कर दी थी। वह कुछ दिनों पहले ही जमानत पर जेल से बाहर आया था। उसने चार साल पहले दूसरी शादी की थी। शनिवार सुबह उसने पत्नी को बताया कि हमें मुंबई में हाजी अली दरगाह जाना है।
इसके लिए वह पत्नी और बच्ची के साथ ट्रेन के जनरल कंपार्टमेंट में बैठे। ट्रेन जब खड़की स्टेशन पर पहुंची तो आकाश उठा और पत्नी को ट्रेन के दरवाजे के पास आने को कहा। उसकी पत्नी ने बच्ची को गोद में लिया और दरवाजे के पास चली गई। जैसे ही वह पहुंची तो आकाश ने उसे धक्का दे दिया।
पत्नी के फोन से बच्ची को देखने के बहाने बुलाया और गिरफ्तार किया
पुलिस ने बताया कि ट्रेन रुकते ही वह मौके से फरार हो गया। ट्रेन में बैठे अन्य यात्रियों ने कंट्रोल रूम को इसकी जानकारी दी। स्टेशन पर मौजूद जीआरपी के कर्मचारी और टिकट कलेक्टर ने महिला और बच्ची को अस्पताल पहुंचाया। जहां बच्ची की मौत हो गई। इसके बाद पुलिस ने वृशाली के फोन से आकाश को कॉल किया और बच्ची को देखने के लिए अस्पताल बुलाया। जैसे ही आकाश अस्पताल पहुंचा पुलिस ने उसे गिरफ्तार कर लिया।
घर चलाने के लिए दूसरों के घरों में काम करती थी आरोपी की पत्नी
पूछताछ में आरोपी ने बताया कि बेरोजगार है। उसकी पत्नी घर चलाने के लिए घरों में नौकरानी का काम करती थी। उसे पत्नी पर शक था। इसलिए उसे मारने का फैसला किया। इसके लिए आरोपी ने प्लान बनाया कि वह पत्नी को मुंबई लेकर जाएगा और ट्रेन से धक्का दे देगा।
ये खबर भी पढ़ सकते हैं...
भोपाल में रेलवे ट्रैक पर मिला सब इंस्पेक्टर का शव, पत्नी-बेटे की हत्या के बाद खुदकुशी की आशंका
भोपाल के पुलिस मुख्यालय की स्पेशल ब्रांच में पदस्थ सब इंस्पेक्टर, उनकी पत्नी और बेटे के शव मिले थे। SI का शव रेलवे ट्रैक पर तो पत्नी और बेटे के शव घर पर मिले थे। कोई सुसाइड नोट नहीं मिला था, लेकिन शुरुआती जांच में पुलिस इसे हत्या के बाद सुसाइड मान रही थी। आशंका है कि सब इंस्पेक्टर ने पत्नी और बेटे की हत्या कर दी। इसके बाद ट्रेन से कटकर जान दे दी। पूरी खबर यहां पढ़ें...